Samtidighedsferie er den helt afgørende forskel på den gamle og den nye ferielov. Grundprincippet er, at man fremover optjener og afholder ferie samtidig. Man optjener helt konkret 2,08 dages ferie pr. måned som fuldtidsansat, som kan afholdes med det samme – og senest inden for 16 måneder (ferieafholdelsesperioden).
Ferieåret går fra 1. september til 31. august, men ferie optjent i den periode kan som nævnt enten afvikles med det samme eller helt frem til og med 31. december i det år, hvor ferieåret slutter 31. august. Det giver den enkelte ansatte en øget fleksibilitet til at afholde ferien.